b'\n_START_ARTICLE_\nFrederik Due\n_START_SECTION_\nLiv og gerning\n_START_PARAGRAPH_\nEfter som ung artilleril\xc3\xb8jtnant at have deltaget i felttoget i 1814 blev han efter Norges og Sveriges forening i 1815 adjutant hos dav\xc3\xa6rende arveprins Oskar og vandt i kort tid s\xc3\xa5vel hans som hans fader Karl Johans venskab og s\xc3\xa6rlige yndest ved sit belevne v\xc3\xa6sen og sin f\xc3\xa6rdighed i at tale fransk. Han gjorde nu en s\xc3\xa5 hurtig karriere, at han allerede i sommeren af 1822 blev major i armeen og, i efterf\xc3\xb8lgende efter\xc3\xa5r, chef for den norske statsr\xc3\xa5dsafdelings kancelli i Stockholm med titel af statssekret\xc3\xa6r. Denne stilling var i den tid overordentlig vigtig og indflydelsesrig, idet statssekret\xc3\xa6ren p\xc3\xa5 grund af sin f\xc3\xa6rdighed i det franske sprog foredrog alle norske anliggender og ekspeditioner for kong Karl Johan p\xc3\xa5 tomandsh\xc3\xa5nd uden konstitutionelt ansvar, hvorefter kongen i al korthed afgjorde sagerne i statsr\xc3\xa5det, hvis fleste medlemmer ikke talte fransk, s\xc3\xa5 at Due m\xc3\xa5tte fungere som tolk. Til stor ros for den unge hofmand er det blevet sagt af indviede m\xc3\xa6nd, at han aldrig misbrugte sin indflydelsesrige stilling._NEWLINE_Den 27. februar 1841 blev han statholder L\xc3\xb8venskiolds eftermand som norsk statsminister i Stockholm, efter anbefaling af alle de fire norske statsr\xc3\xa5der, hvem det h\xc3\xb8je embede f\xc3\xb8rst var blevet tilbudt, og hilset med bifald af samtidens demokratiske presse i Norge som den f\xc3\xb8rste borgerlige statsminister efter foreningen med Sverige. Ved sine personlige egenskaber blev han ogs\xc3\xa5 i stand til at optr\xc3\xa6de som den ofte n\xc3\xb8dvendige fredsm\xc3\xa6gler lige over for Karl Johans hurtig opblussende heftighed, ogs\xc3\xa5 mod statsr\xc3\xa5dets medlemmer, og her kom hans sprogevne ham godt til hj\xc3\xa6lp, idet han som tolk til tvende sider forstod beh\xc3\xa6ndig at glatte og mildne b\xc3\xa5de ord og skarpe kanter._NEWLINE_Den h\xc3\xb8je yndest, han havde st\xc3\xa5et i hos Karl Johan, bevarede han ogs\xc3\xa5 hos hans s\xc3\xb8n og efterf\xc3\xb8lger Oskar I. I december 1858 ombyttede Due sin stilling i Stockholm med posten som de forenede rigers sendebud i Wien, hvilken stilling han bekl\xc3\xa6dte til oktober 1871, da han s\xc3\xb8gte afsked fra statstjenesten og derp\xc3\xa5 bosatte sig f\xc3\xb8rst i K\xc3\xb8benhavn, senere i Kristiania.\n_START_SECTION_\nFamilie\n_START_PARAGRAPH_\nHans hustru Alette Wilhelmine Due, f\xc3\xb8dt Sibbern (f\xc3\xb8dt p\xc3\xa5 V\xc3\xa6rne Kloster 28. februar 1812, d\xc3\xb8d i Kristiania 7. maj 1887, s\xc3\xb8ster til statsminister Georg Sibbern), en ved sk\xc3\xb8nhed, fin takt og rig musikalsk begavelse lige udm\xc3\xa6rket kvinde, har sat musik til adskillige digte og skrevet flere sm\xc3\xa5ting for piano, hvoraf dog blot enkelte valse og romancer er trykte.'